﻿ „Bacău-personalităţi ale locului” înfiriparea unei tradiții Gândit în urmă cu mai mulţi ani dar pus efectiv pe hârtie abia în anul 2014, graţie colaborării mele cu jurnalistul Romulus Dan Busnea şi Serviciul Public Județean pentru Promovarea Turismului și Coordonarea Activității de Salvamont Bacău, proiectul “Bacău-personalităţi ale locului” a ajuns anul acesta la cea de a 3-a ediţie. Acest proiect s-a născut din dorinţa sinceră de readuce în atenţia băcăuanilor şi nu numai, personalităţi ale locului din toate domeniile, valori ale culturii , ştiute sau neştiute, unele ignorate sau uitate.“Personalitatea este ca o monedă de argint care, oricum o arunci, cade mereu cu efigia în sus, niciodată cu reversal” spunea Lucian Blaga. Aşa se întâmplă dealtfel cu adevaratele valori, personalităţi care rezistă testului timpului şi intemperiilor de orice fel şi tot ceea ce ne rămâne nouă de făcut (mie, domnului Busnea şi dumneavoastră tuturor) este doar să dăm la o parte praful sau factorii corozivi, căci strălucirea există, este acolo. Aşadar, miercuri, 4 aprilie 2018, în Aula Universității ,,Vasile Alecsandri” din municipiul Bacău s-a desfășurat cea de-a treia ediție a proiectului ,,Bacău - Personalități ale locului, realizată cu sprijinul Serviciului Public Județean pentru Promovarea Turismului și Coordonarea Activității de Salvamont Bacău, în parteneriat cu Universitatea ,,Vasile Alecsandri” din Bacău, ediţie dedicată omagierii unei personalităţi a timpului prezent, dramaturgul, prozatorul, poetul și publicistul băcăuan Viorel Savin, cu prilejul împlinirii vârstei de 77 de ani. Alocuțiunile reprezentanților organizatorilor au descris pe larg activitatea culturală pe care a susținut-o scriitorul Viorel Savin de-a lungul a mai multe decenii, orașul Bacău datorându-i recunoștință și omagiere , dar şi pentru promovarea imaginii judeţului Bacău în ţară şi în lume. ,,În rândul acestor nume cu rezonanță, născute pe meleaguri băcăuane, un loc aparte îl are domnul Viorel Savin, dramaturg, poet, romancier, reputat om de cultură, recunoscut şi apreciat în tara şi în străinătate. În scrierile sale, a oglindit viața oamenilor din județul Bacău, frământările sociale şi spirituale ale locuitorilor acestei zone şi a promovat valorile băcăuane în lucrări care fac referire la remarcabili oameni de artă şi cultură ai județului Bacău, ca Sergiu Adam, Octavian Voicu, Ioan Măric, George Genoiu şi mulți alții. Consiliul Județean, cetățenii județului Bacău, cu toții suntem deosebit de onorați că avem șansa de a transmite respectul nostru profund şi admirația nemărginită domnului Viorel Savin, pentru prezenta permanentă în promovarea culturii, valorilor, excelenței şi înaltei morale în întreaga societate. Viorel Savin, scriitor şi cetățean activ al comunității băcăuane, este şi va rămâne o personalitate marcantă, cu care ne mândrim şi care merită întregul respect al cetățenilor județului nostru” a precizat președintele Sorin Brașoveanu, în cadrul ședinței ordinare a Consiliului Județean Bacău, din data de 16 februarie 2018, cu ocazia acordării diplomei de ,,Cetățean de Onoare al județului Bacău”, domnului Viorel Savin. Manifestarea din acest an s-a bucurat de prezenţa unor participanţi şi invitaţi speciali, cu un public numeros, în care s-au aflat mulți tineri, cu momente artistice deosebite, intense și pline de originalitate, adevărate mostre de autenticitate muzicală susținute de Cvartetul ,,Blue” al Colegiului Național de Artă ,,George Apostu” din Bacău (coordonator, prof. Gabriel Stan) și de Ansamblul folcloric ,,La Porțile Neamului” din comuna Palanca (coordonator, Liliana Atomulese). Despre implementarea și importanța acestui proiect, în fapt o activitate care are menirea de a favoriza dezvoltarea turismului cultural și creșterea anvergurii de imagine a județului Bacău, a vorbit dl Romil Botezau, director al Serviciul Public Județean pentru Promovarea Turismului și Coordonarea Activității de Salvamont Bacău, care în final a mulțumit tuturor celor implicați în iniţierea, organizarea și desfășurarea acestei manifestări.La rândul său, rectorul Universității ,,Vasile Alecsandri” din Bacău, prof. univ. dr. Carol Schnakovszky s-a declarat plăcut surprins de salba de evenimente culturale şi a mulţumit iniţiatorilor şi oragnizatorilor pentru invitaţia la parteneriat. Personalitatea complexă a lui Viorel Savin, corifeu al culturii băcăuane, a fost evocată de publicistul Romulus-Dan Busnea, inspector de specialitate în cadrul SPJPTCAS Bacău și de prof. Petre Isachi, critic și istoric literar,directorul revistei “13 Plus”, care într-o inspirată corelare a datelor biografice cu activitățile și realizările literare de excepție ale maestrului Viorel Savin, au realizat un portret expresiv și impresionant al acestuia. ,,Nimic mai important în momentul pe care îl facem, decât faptul că ne aflăm într-o universitate. O personalitate asta face de fapt: spiritualizează locul și ne leagă, dacă vreți, de întreaga spiritualitate a lumii. Viorel Savin este important în cele 46 de volume publicate, tocmai prin această artă, aceea de a ne lega pe noi de lumea din jur. Ce înseamnă asta?Înseamnă faptul că, în opera lui, nu numai specialiștii, ci și dumneavoastră, cititorii, veți găsi o seamă de corelații cu G. B. Shaw, cu Shakespeare, cu Eugen Ionescu și cu Ion Luca Caragiale. Este foarte importantă această corelație, pe care trebuie să o înțelegem, respectiv că un om al locului nu poate fi recunoscut, decât în măsura în care atinge universalitatea. Exact cum îl carcateriza, dacă vă amintiți, Arghezi pe Eminescu: `Fiind foarte român, Eminescu este universal`. Aplic aceeași expresie în cazul lui Viorel Savin, căci acesta este unul din talentele lui, acela de a lega spiritul locului, de cunoașterea națională și internațională, de vederea pe care o oferă scriitorii asupra întregii lumi. Este foarte important să înțelegem acest aspect, întrucât nu putem supravețui astăzi, decât spiritual. Este singurul mod de a rezista al neamului nostru, mai ales acum, când fenomenul globalizării este o amenințare, dacă avem în vedere identitatea nu numai a individului, ci și a neamului. De asta sunt foarte importanți scriitorii, pentru că transmit spiritul locului și îl leagă de contextul universal. Un scriitor este mare, dacă trece dincolo de granițele locului și ale județului și dacă exprimă în integralitate spiritul românismului. Iar Viorel Savin este cu siguranță, unul dintre aceștia”, a spus criticul Petre Isachi. Ca semn al prețuirii și al înaltei aprecieri pentru contribuția adusă la îmbogățirea patrimoniului cultural și spiritual românesc, Serviciul Public Județean pentru Promovarea Turismului și Coordonarea Activității de Salvamont Bacău i-a conferit dlui Viorel Savin, titlul de ,,Personalitatea băcăuană a anului 2018”. De asemenea, dl Romulus-Dan Busnea, inițiator al proiectului și autor al broșurii dedicate personalității lui Viorel Savin, a propus reluarea unei mai vechi inițiative aparținând dramaturgului băcăuan, care să se materializeze într-un proiect intitulat Festivalul Național de Creație Dramatică și Interpretare Teatrală ,,Viorel Savin”, manifestare care ar urma să se desfășoare în municipiul Bacău și care s-ar dori să devină una de tradiție şi, de ce nu, de anvergură. Vădit emoționat, Viorel Savin a spus printre altele: ,,Sunt copleșit de ceea ce se întâmplă astăzi aici. Nu sunt convins pe deplin că merit, dar sunt convins că dumneavoastră meritați mult mai mult. Aș dori să spun – și aici mă adresez în primul rând celor mai tineri din această aulă, că nu este ușor să reușești, nu este ușor să ajungi acolo unde îți propui să ajungi. Și mai ales că, acest lucru nu se va întâmpla niciodată dacă nu vei face sacrificii, dacă nu vei face eforturi susținute, și ceea ce este extrem de important, dacă nu îi vei asculta pe cei mai învățați decât tine. Dar, important este să știi că vrei ceva, că poți lăsa ceva în urma ta”. La rândul său, dl Sorin-Gabriel Ailenei, manager public principal în cadrul Instituției Prefectului judeţului Bacău, s-a adresat participanţilor: ,,Suntem astăzi în al treilea moment festiv, în al treilea cadru cu acest eveniment, ceea ce după mine, îmi dă dreptul să vorbesc despre înfiriparea unei tradiții. De ce a apărut această tradiție?Avem tot felul de ecouri istorice, avem povești culturale care pot fi scoase în față, avem povești tehnice, dar cu toate astea, nu avem ceea ce cred eu că este cel mai important: povești ale oamenilor, care au făcut ca toate aceste minuni să aibă loc în spațiul județului Bacău. Și atunci, trebuie să felicit încă o dată ideea şi pe cei care au mers pe principiul că `omul sfințește locul` și că, cele mai frumoase, mai interesante și mai importante povești sunt cele ale oamenilor, care sunt reprezentativi pentru județul nostru. Este în fapt, un eveniment al identității comunității băcăuane.Este un lucru care trebuia să se întâmple mai demult, poate mai târziu, dar eu consider că s-a întâmplat exact la momentul potrivit, atunci când toate planetele s-au aliniat și tot ceea ce trebuia să fie împrejurul acestui eveniment s-a coagulat și a apărut această minune: un simpozion cu privire la personalitățile județului Bacău”, a spus și dl Sorin-Gabriel Ailenei. La finalul evenimentului, invitații au primit din partea SPJPTCAS Bacău, mape cu diplome de participare și cu materiale care promovează obiectivele culturale şi turistice ale județului Bacău. Proiectul are ca obiectiv promovarea valorilor culturii și comunității băcăuane prin organizarea de simpozioane care au drept scop aducerea în atenţia auditoriului a unor personalităţi, scopul fiind acela de a cunoaste viaţa, contribuţia şi realizările deosebite ale unor personalităţi băcăuane, recunoscute sau nu la nivel naţional/internaţional dar preţuite la nivel local, oameni care au influenţat pozitiv dezvoltarea comunităţii, în fapt, o activitate ce favorizează deopotrivă dezvoltarea turismului cultural și creșterea anvergurii de imagine a orașului Bacău, o deschidere de noi drumuri în dialogul intercultural, un culoar benefic de personalizare și promovare a culturii băcăuane şi a Bacăului în general. Este dacă vreți, un proiect de imagine ce se va răsfrange pozitiv deopotrivă asupra românilor care dobândesc un capital de încredere mai mare în propriile valori dar și asupra străinilor, care primesc o informare și un mesaj pozitiv despre ceea ce este Bacăul, România. Rezultate dorite: proiectul va stimula și susține activitățile cu impact în domeniul cultural și turistic prin prezentarea unor materiale promoționale, proiectul va oferi participanților la eveniment date și informații despre principalele atracții culturale şi turistice ale județului Bacău; va contribui la educarea culturală a noilor generații și la crearea unui nou public consumator de evenimente cultural-artistice; va îmbogăți sursele de informație în biblioteci, instituții de învățământ și de cultură din județul Bacău și din alte zone din țară; va prilejui constituirea unei baze de date care să reprezinte ,,memoria culturală și spirituală a zonei Moldovei de Mijloc”. Proiectul ,,Bacău-Personalități ale locului” - Retrospectiva primelor două ediții Ediția a I-a, Bacău, luni, 2 noiembrie 2015, în organizarea Complexului Muzeal “Iulian Antonescu” care a fost şi gazda primei ediţii şi a Serviciului Public Județean pentru Promovarea Turismului și Coordonarea Activității de Salvamont Bacău (SPJPTCAS), . Manifestarea s-a desfășurată sub auspiciile unor valori care modelează identitatea, repere ferme ale continuității și destinului nostru istoric și a fost dedicată pictorului băcăuan Dimitrie Berea, personalitate proeminentă a artelor plastice contemporane, unul dintre cei mai de seamă reprezentanți ai post-impresionismului în pictură. Evenimentul a fost prilejuit de împlinirea a 40 de ani de la trecerea sa la cele veșnice, iar ziua aleasă, adică cea de 2 noiembrie, a marcat și 107 ani de la nașterea pictorului. Neștiut de unii (căci timpul șterge invariabil multe dintre urmele pe care le lăsăm pe acest pământ) și nemeritat uitat de alții, băcăuanul Dimitrie Berea (n. 2 noiembrie 1908, Bacău - d. 14 ianuarie 1975, Paris, Franța) este și acum prezent în cele mai mari galerii ale lumii. Prezentări: Romulus-Dan Busnea, inspector de specialitate SPJTCAS Bacău, Mihaela Băbușanu, conservator bunuri culturale la Complexul Muzeal ,,Iulian Antonescu” Bacău, Dionis Pușcuță, artist plastic și președinte al Filialei Bacău a Uniunii Artiștilor Plastici din România care au vorbit pe rând, despre personalitatea marcantă a lui Dimitrie Berea. Intervenții: Conf.univ. dr. Ioan Dănilă, Dumitru Brăneanu, consilier județean, Ilie Bârzu, consilier local, prof.dr. Ioan Mitrea, dramaturgul Viorel Savin, prof. Petre Isachi, critic și istoric literar, prof. Iulian Bucur, critic de artă, care, felicitând punerea în practică a acestui proiect, au avut la rândul lor propuneri, idei şi sugestii. Manifestarea s-a încheiat cu prezentarea unui film realizat de Mihaela Băbuşanu în care s-au perindat prin fața ochiului, tablouri semnate de Dimitrie Berea, pe un fond muzical bine ales pentru un astfel de moment. Momentele muzicale ale manifestării au fost susținute de Cvartetul ,,Dolce” al Colegiului Național de Artă ,,George Apostu” din Bacău, în următoarea alcătuire: Daniel-Andrei Rotariu, George-Ștefan Roșu, Melinda-Mihaela Iojă și Andreea-Alina Dionisie. Coordonator: prof. Codrin Stan. Ediția a II-a, marți, 30 mai 2017, organizată de Serviciului Public Județean pentru Promovarea Turismului și Coordonarea Activității de Salvamont Bacău (SPJPTCAS), în parteneriat cu Universitatea ,,Vasile Alecsandri” din Bacău. În aula universității băcăuane a avut loc un simpozion dedicat altor personalități ale locului, care și-au pus amprenta asupra științei și culturii băcăuane. Astfel, jurnalistul Romulus-Dan Busnea şi prof. univ. Ioan Dănilă au adus în atenţia auditoriului „Creatori de patrimoniu cultural: arhitectul George Sterian”, iar a doua comunicare i-a aparţinut Mihaelei Băbuşanu, fiind o evocare a uneia dintre cele mai importante personalităţi băcăuane şi naţionale ale începutului de secol XX, generalul şi istoricul Radu R. Rosetti, la 140 de ani de la naştere. Aşadar evocarea a două personalităţi deosebite, atât la nivel local cât şi naţional. Radu R. Rosetti, (istoric, militar, academician, scriitor, bibliotecar), a văzut lumina zilei la 20 martie/1 aprilie 1877, în satul Căiuţi judeţul Bacău şi George Sterian, (unul dintre fondatorii şcolii naţionale de arhitectură, arhitect, decorator, restaurator si publicist român, militant pentru păstrarea patrimoniului artistic şi pentru o artă cu specific naţional, deputat de Bacău) care, deşi născut la Iaşi în 19 aprilie 1860 la s-a stabilit ulterior la Bacău, unde va şi muri, tot într-o zi de 19 aprilie, în anul 1936, la 79 de ani. Linia destinului Rosetteştilor nu doar că trece prin judeţul Bacău ci se identifică cu istoria sa, motivaţie mai mult decât suficientă pentru a evoca personalitatea marcantă lui Radu Rosetti. Mai mult decât atât, Rosetteşti, şi în acest caz particular Radu R Rosetti, se identifică cu istoria ţării, el fiind un vizionar deosebit şi un adevărat promotor al dezvoltării istorice şi culturale a ţării. Pe de altă parte, George Sterian, născut la Iaşi şi stabilit ulterior la Bacău, unde a fost arhitect-şef al urbei şi apoi deputat, se formează ca arhitect la Şcoala Naţională de Arte Frumoase din Paris. Cea dintâi creaţie a lui George Sterian, în care se pot observa particularităţile acestei versiuni moldave a stilului neoromânesc inaugurat cu doar câţiva ani înainte de Ion Mincu, este clădirea Cazinoului din Slănic-Moldova, judeţul Bacău. Creaţia de maturitate cea mai reprezentativă a lui George Sterian, o constituie monumentala Casă arh. George Sterian din Băcau, pe care a finalizat-o în anul 1921 şi care a funcţionat ca reşedinţă personală şi notariat public, finalizată în anul 1894. Arhitectura lui George Sterian, care a fost în egală măsură unul dintre fondatorii şcolii naţionale de arhitectură în epocă, posedă suficiente caracteristici proprii pentru a distinge în ea o tendinţă particularizantă.Bogata sa activitate este prezentata in cartea publicistului si criticului literar bacauan Cornel Galben, „Personalitati bacauane” (vol.II- Ed.Corgal Press, Bacau, 2003). Începând cu această ediţie, iniţiatorii proiectului au demarat şi o frumoasă iniţiativă de omagiere a personalităţilor „în viaţă”, care se află prinre noi, realizându-se astfel o interesantă punte sau predare de ştafetă imaginară între personalităţile remarcabile care au marcat istoria noastră locală şi personalităţile contemporane nouă. Simpozionul s-a încheiat cu ceremonia de acordare a diplomelor de participare, de merit, de colaborare și de excelență. Au mai luat cuvântul: Silviu-Ionel Pravăț, vicepreședinte al Consiliului Județean Bacău, Iulian Pintilie, director adjunct al SPJPTCAS Bacău, prof. univ. dr. Carol Schnakovszky, rectorul Universităţii „Vasile Alecsandri” din Bacău, Sorin-Gabriel Ailenei, manager public principal al Instituţiei Prefectului - judeţul Bacău, dramaturgul Viorel Savin, prof. Petre Isachi, critic și istoric literar. Programul muzical al evenimentului a fost susținut de Cvartetul ,,Blue” al Colegiului Național de Artă ,,George Apostu” din Bacău, coordonat de prof. Codrin Stan, în următoarea alcătuire: Antonia Solomon, Andreea Duma, Anastasia Văcaru şi Tiberiu Ghidu „Acest proiect dorește să readucă în atenţia băcăuanilor şi nu numai, personalităţi ale locului, valori ale culturii, ştiute sau neştiute, unele ignorate sau uitate. Sperăm ca în acest demers să ni se alăture tot mai mulţi, ajutându-ne astfel, chiar la modul concret, să îi dăm tot mai multă consistenţă şi putere”, au spus Mihaela Băbuşanu (conservator bunuri culturale, Complexul Muzeal “Iulian Antonescu” Bacău și Romulus-Dan Busnea( inspector de specialitate, Serviciul Public Județean pentru Promovarea Turismului și Coordonarea Activității de Salvamont Bacău), inițiatorii și promotorii acestui proiect. Organizatorii au premiat câteva personalităţi băcăuane ale timpului prezent şi câţiva dintre colaboratori prin acordarea de diplome si mape. Dealtfel, cu acest prilej, a fost editată, sub egida SPJPTCAS Bacău, în condiţii grafice deosebite, broşura primei ediţii a proiectului „Bacău - Personalităţi ale locului”, dedicată pictorului băcăuan Dimitrie Berea („Dimitrie Berea. Rememorare 40”). Broşura a fost oferită împreună cu mapa de prezentare, celor premiaţi de către organizatori. Alături de oficialitățile locale și județene, la eveniment au mai fost prezenți oameni de cultură, studenţi, iubitori de frumos, dar și elevi, printre aceștia numărându-se și cei de la Şcoala Gimnazială „Miron Costin” din Bacău, împreună cu prof. Otilia Stan, directorul școlii, ea însăşi profesor de istorie, care a dat astfel elevilor, un frumos exemplu de respect şi cinstire a înaintaşilor. Cel mai nimerit pentru a concluziona esenţa acestui proiect, gândurile şi planurile de viitor ale noastre, ale iniţiatorilor, mi se pare mesajul de suflet prezentat de Sorin Ailenei, manager public principal al Instituţiei Prefectului la cea de a II-a ediţie, care a precizat că acest proiect devine în timp o tradiţie, o poveste frumoasă despre oameni, despre cultura şi spiritualitatea băcăuană. Abstract: The project: “Bacău – prominent figures” aims at promoting cultural values within the local community of the city, through events focused on the life and contribution of people who had an important role in the development of the cultural and economical life of the city. Reaching already its 3rd edition in 2018, the initiative helps raising awareness on prominent local figures that might not always be known and recognized on a national or international level, but are valuable and relevant for the community. At the same time, the project is targeted at helping the development of local cultural tourism and increasing the visibility of the city of Bacău. The project events facilitate the opening of new opportunities for dialogue across cultures and foster a positive path of defining and promoting the cultural identity of the city. Thus, we can call it a cultural branding project, with positive impact on how Romanians feel about their national values, but also on how the city of Bacău and Romania in general are perceived from across borders. Keywords: Bacău, prominent figures, museum, memoirs, culture Mihaela BĂBUŞANU, expert patrimoniu/conservator bunuri culturale, Complexul Muzeal “Iulian Antonescu” Bacău babusanca@yahoo.com 